
TSAKANIN MACE DA SURKAT TA
Yana daga ayoyin Allah Ta’alah, kuma yana cikin dalilan samun soyayya da hadewar mutane: lamarin surkuntaka, Allah Ta’alah ya ce: “KUMA SHINE WANDA YA HALITTA MUTUM DAGA RUWA, SAI YA SANYA MASA DANGANTAKA DA SURKUNTA, KUMA UBANGIJINKA YA KASANCE MAI IKO NE” [Furkan: 54]. 
Saidai sabani zai iya shiga a tsakanin matar mutum da surkat ta, saboda ita matar tana son ta kebanta da samun hidimar mijinta, uwar kuma tana kishin wacce zata zo ta kwace mata danta a sama, bayan kuma ita ce ta dauki cikinsa, ta haife shi, ta shayar da shi, tayi masa tarbiyya.
To domin alakokin su kyautatu, sabani a tsakanin (uwar miji da matarsa) ya yanke ya kare, babu makawa, sai an bada kyakkyawar gudumowa daga bangarori uku: Ita matar, da kuma surkat ta, da shi mijin;
Ita mata, dole ta rika girmama surkat ta, tana mata biyayya kamar yadda take biyayya ga uwar da ta haife ta, domin da haka ne kawai zata ribace zuciyarta da zuciyar mijinta, sai matsayinta ya karu a idon mijinta, ta rika tunawa cewa lallai itama wata rana zata kasance surka; sai ta mu’amalanci surkat ta da irin abinda take son matan danta a shekaru nagaba su rika mu’amalance ta da shi. Ta kula cewa lallai abinda ka iya samuwa na wasu mu’amalolin da surkat ta take mata wadanda bata jin dadi, baya nuna uwar mijin nata washe ta; tana kinta, domin an samu sau dayawa surkar ce ta zabi wannan matar ga danta, saidai surkar tana kin matar danta ta kwace mata ‘da ne ne gabadaya.
Kuma wajibi ne akan Surka ta yi rahama ga matar danta, ta dauke ta kamar ‘yarta ta cikinta, kuma ta sani cewa sanya sa’ida ga matar danta = sanya walwala ne ga hantarta (wato, ‘danta), kuma ta tuna, cewa ‘ya’yanta mata ko dai a yanzu haka matan aure ne, ko za su yi aure a gaba, kuma suma za su yi surkai; uwayen mazajensu, sai ta mu’amalanci ‘ya’yan mutane kamar yadda take son a mu’amalanci ‘ya’yanta.
[bookmark: _GoBack]Kuma wajibi ne ga mata da uwar miji: su yi taimakakkeniya, su yi rahama ga juna, kamar yadda Annabi SAW ya ce: “BAYA TARE DA MU, WANDA BAYA JIN-KAN KARAMINMU, KUMA BAYA GIRMAMA BABBA DAGA CIKINMU” [Tirmiziy: 1919, Albaniy a cikin sahiha: 2196 ya inganta shi]. Kuma su yi kwadayin taimakon namijin akan biyayyar mahaifiyarsa da zamantakewa da matarsa da kyautatawa, don kar ya auka cikin rudani, da halaka da kauce wa hanya. 
Kuma mijin ya sani lallai hakkin mahaifiyarsa yafi girma akan hakkin matarsa, don haka kada ya karkata ga matarsa ya yi watsi da uwarsa, domin hakan laifi ne na ukuk (rashin biyayyar iyaye), kuma ya rika auna biyayyarsa ga mahaifiyarsa gabanin aurensa da bayansa, domin hakan ya taimake shi wajen sassauta abinda ka iya darsuwa a zuciyar mahaifiyarsa na kishi da sharrace-sharrece, ko jin cewa matarsa ta kwace mata ‘da. Kuma ya yi amfani da hikima wajen kusanto da mahaifiyat tasa da matarsa, da kuma baiwa dukkan ma’abucin hakki hakkinsa, kuma ya kiyayi zaluntar matarsa domin yardar da mahaifiyarsa, domin adalci wajibi ne, zalunci kuma duffai ne a ranar kiyama, Allah Ta’alah ya ce: “YA KU WADANDA SUKA YI IMANI KU KASANCE MASU TSAYAWA DA ADALCI, KUNA BADA SHAIDA DOMIN ALLAH, KODA AKANKU NE KO IYAYE BIYU KO MAKUSANTA” [Nisa’i: 135].    

